Sähköautoistaan tutun Teslan kehittämä aurinkopaneelikatto on tullut myyntiin maailmalla ja Suomessa.

Perinteisesti aurinkopaneelit on asennettu tavallisen katon päälle. Teslan mallissa koko katto rakennetaan suoraan aurinkopaneeleista. MOSTPHOTOS

Tesla lupaa, että kun huomioon otetaan sen kehittämän aurinkopaneelikaton tuottama energiahyöty, hinta on halvempi kuin tavallisella katolla.

Yhtiön mukaan se myy kattoa 21,85 dollarin hintaan per neliöjalka. Neliömetreiksi ja euroiksi muutettuna se tarkoittaa reilua 230 euroa per neliömetri.

Teslan perustaja ja toimitusjohtaja Elon Musk kertoo Twitterissä, että katon toimitukset Yhdysvaltain ulkopuolella, muun muassa siis Suomessa, alkaa ensi vuonna, mutta Teslan sivuilta käy ilmi, että katot ovat jo tilattavissa.

Teslan suomenkielisillä sivuilla kerrotaan, että auringonvalosta sähköä tekeviä kattotiiliä myydään neljää erilaista mallia. Akulla järjestelmää voi laajentaa niin, että kerättyä sähköä voi käyttää myöhemminkin.

Tilauksen Suomeen voi tehdä 930 euron hintaan. Sivuilla ei kuitenkaan tässä vaiheessa vielä kerrota, kuinka ison katon sillä saa. Kyseessä on selkeästi eräänlainen ennakkotilausjärjestelmä, sillä tilaussopimuksessa varataan molemmille osapuolille mahdollisuus kaupan purkuun.

”Halvempi ja kestävämpi”

Musk kertoo CNBC:n mukaan, että Tesla haluaa tehdä aurinkoenergialle saman kuin se on tehnyt sähköautoille: saada oma ympäristöystävällisempi vaihtoehto houkuttelevammaksi ja paremmaksi kuin vanha ja perinteinen.

Jos Teslan myyntipuheita on uskominen, asiassa on onnistuttu. Tesla lupaa katon olevan halvempi ja kestävämpi kuin perinteinen katto, energiantuotantoa unohtamatta.

Yhtiö uskoo omaan tuotteeseensa niin paljon, että se lupaa tiilien hajoamiselle elinikäisen takuun sekä sähköntuotannolla ja säänkestolle 30 vuoden takuun. Se on pidempi aika, mitä monet nykykatoista kestävät.

Juttua korjattu 11.5. kello 13.37: Korjattu katon neliöhinta euroissa.